فاروق حسنى

فاروق عبد العزيز حسنى  ( اتولد فى اسكندريه سنة 1938 ) وزير الثقافه السابق فى مصر لغاية يناير 2011 ، و هو فى الاساس فنان تشكيلى. رأس ادارة قصر ثقافة الأنفوشى فى اسكندريه.

اتخرج من كلية الفنون الجميله فى اسكندريه قسم ديكور، و بيعتبر من أهم الرسامين المعاصريين فى مصر.

 الانجازات 
لفاروق حسنى انجازات ضخمة فى مصر من أهمها تطوير و تعديل منطقة القاهره القديمه و شارع المعز لدين الله التاريخى اللى بيضم تراث مصر العمرانى الاسلامى و اللى كانت حالته اتدهورت جداً و مابقاش يليق بمكانة مصر التاريخيه، و اتنورت قلعة الجبل اللى مصر حكمت منها شرق و جنوب البحر المتوسط لسنين طويله، و تم تطوير متحف الفن الاسلامى و اتزود بأحدث ادوات العرض و بقى اكبر متحف للفنون الاسلاميه فى العالم ، و فى عهده افتتحت مكتبة اسكندريه الحديثه و بدا بنا المتحف المصرى الكبير اللى حايكون بعد افتتاحه اكبر متحف للأثار المصريه فى العالم، و اتفتح مبنى جديد لدار الكتب و الوثائق القوميه.

 اليونيسكو 
إترشح فاروق حسنى لمنصب مدير عام اليونسكو وخسر بسبب قوله - مع إنه متنور ومثقف وفنان - و هو فى خناقه كلاميه مع المتأسلمين فى مصر إنه حايحرق كتب بسبب عدم رضا المتطرفين عنها ودى كانت عاده من عصور الظلام ما عادتش مقبوله. فاروق حسنى قدم اعتذاره لكن بعد منافسه حاميه خسر قدام مرشحه أوروبيه هى وزيرة الخارجيه البلغاريه السابقه " ايرينا جيورجييفا بوكوفا " و هى اول ست تمسك المركز ده لأول مره فى تاريخ منظمة اليونسكو فبيعتبر فوزها مكسب إنسانى.

موقع " ويكيليكس " نشر فى نوفمبر 2010 وثيقه بينت ان امريكا كانت ضد ترشيح فاروق حسنى ، مش لإنه مصرى حيث انها طلبت من مصر ترشيح حد بداله ، لكن بسبب تصريحاته ضد اسرائيل و قوله انها دوله مالهاش ثقافه. فاروق حسنى علق بإنهم عملوا طيب انهم ما اختارهوش لانه لو كسب كانو حايحطوله عراقيل كتيره.

 انجازات فاروق حسنى الحضاريه 
 تطور و ترميم شارع المعز لدين الله
 بنا و افتتاح مكتبة اسكندريه الحديثه
 ترميم و توسيع المتحف القبطى
 ترميم و توسيع متحف الفن الاسلامى
 بنا المتحف المصرى الكبير اكبر متحف للأثار المصريه فى العالم
 ترميم و تجديد المبنى القديم لدار الكتب المصريه
 فتح مبنى إضافى حديث جديد لدار الكتب و الوثائق القوميه.

 مصادر 

 لينكات برانيه 

 «ويكيليكس» يكشف معارضة امريكا لترشيح «حسنى» لـ«اليونسكو» بسبب عدائه لإسرائيل ... 
 العربية: وزير الثقافة المصرى يخسر "معركة اليونسكو" قدام منافسته البلغارية ... 
 العربية: فاروق حسنى : ما حدث خيانة مطبوخة ...

تصنيف:رسامين مصريين
تصنيف:فنانين تشكيليين
تصنيف:وزراء ثقافه مصريين
تصنيف:اسكندرانيه